Ο **Πέτρος Θέμελης** (Θεσσαλονίκη, 1936 - Καλαμάτα, 27 Οκτωβρίου 2023) ήταν Έλληνας αρχαιολόγος.

Βιογραφία
---------

Γεννήθηκε στη Θεσσαλονίκη, γιος του φιλόλογου και υπερρεαλιστή ποιητή Γεωργίου Θέμελη και αδελφός του βιολιστή και διευθυντή του Κρατικού Ωδείου Θεσσαλονίκης Δημητρίου Θέμελη. Ολοκλήρωσε το Δημοτικό και το Γυμνάσιο του Πειραματικού Σχολείου του Πανεπιστημίου της Θεσσαλονίκης. Αρχικά ξεκίνησε σπουδές Φιλολογίας. Πήρε πτυχίο Ιστορίας και Αρχαιολογίας από τη Φιλοσοφική Σχολή του Αριστοτελείου Πανεπιστημίου της Θεσσαλονίκης το 1959, καθώς και διδακτορικό από το Πανεπιστήμιο του Μονάχου το 1972.

Το 1962, προσελήφθη ως επιστημονικός βοηθός στην Αρχαιολογική Υπηρεσία Θεσσαλονίκης. Κατά το διάστημα 1963-1980 ήταν Επιμελητής και Έφορος Αρχαιοτήτων στις Αρχαιολογικές Περιφέρειες Ηλείας-Μεσσηνίας, Αττικής, Εύβοιας, Φωκίδος-Λοκρίδος και Αιτωλοακαρνανίας, ενώ το διάστημα 1977-1980 ήταν Διευθυντής του Αρχαιολογικού Μουσείου των Δελφών. Από το 1980 ως το 1984, ήταν Προϊστάμενος της Εφορίας Παλαιοανθρωπολογίας και Σπηλαιολογίας, ενώ από το 1984 εώς το 2004 διετέλεσε καθηγητής Κλασικής Αρχαιολογίας στο Τμήμα Ιστορίας και Αρχαιολογίας του Πανεπιστημίου Κρήτης στο Ρέθυμνο.

Ως καθηγητής του Πανεπιστημίου Κρήτης διεύθυνε την πανεπιστημιακή ανασκαφή του Τομέα Ι στην αρχαία Ελεύθερνα του Μυλοποτάμου Ρεθύμνου για την οποία έγραψε και επιμελήθηκε σημαντικό αριθμό επιστημονικών εκδόσεων. Από το 1987, είναι διευθυντής του Προγράμματος Ανασκαφής και Αναστήλωσης της αρχαίας Μεσσήνης, για την οποία έχει συγγράψει μονογραφίες και πλήθος επιστημονικών άρθρων. Οι ανασκαφές στην αρχαία πόλη της Μεσσήνης έχουν αποκαλύψει πολλά από τα μνημεία που περιγράφει και τον 2ο αι. μ.Χ. ο περιηγητής Παυσανίας.

Έχει λάβει μέρος και διευθύνει ανασκαφές στη Βεργίνα, στην Πέλλα, στην Ολυμπία, στους Δελφούς, στην Ερέτρια, και στο Κάλλιο.

Στις 18 Ιανουαρίου 2005, παρέλαβε τον Ταξιάρχη του Τάγματος του Φοίνικος από τον Πρόεδρο της Ελληνικής Δημοκρατίας Κωνσταντίνο Στεφανόπουλο.

Μετά από νοσηλεία, απεβίωσε στη Καλαμάτα στις 27 Οκτωβρίου 2023, σε ηλικία 87 ετών. Ενταφιάστηκε στον αρχαιολογικό χώρο της Μεσσήνης στις 2 Νοεμβρίου.

Δημοσιεύσεις
------------

* Petros Themelis: *Frühgriechische Grabbauten*. Zabern, Mainz 1976 (Dissertation München 1972)
* Petros Themelis: *Η αρχαία Μεσσήνη (He archaia Messene)*. Athen 1999
* Petros Themelis: *Ήρωες και ηρώα στη Μεσσήνη (Heroes kai heroa ste Messene)*. Athen 2000
* Σχεδόν όλες οι επιστημονικές του δημοσιεύσεις παρατίθενται στην προσωπική του σελίδα στον ιστοχώρο academia.com

Παραπομπές
----------

1. ↑  Αδαμοπούλου, Μαίρη (2001-05-03). «Η επιμονή προκαλεί και την τύχη». *30 ερωτήσεις:Πέτρος Θέμελης* (Τα Νέα). Αρχειοθετήθηκε από το πρωτότυπο στις 2009-07-01.. Ανακτήθηκε στις 2009-08-27.
2. ↑  Πέτρος Θέμελης (2000). *Prōtovyzantinē Eleutherna, tomeas 1*. Ρέθυμνο: Panepistēmio Krētēs. ISBN 9608839408. 48904032.
3. ↑  Κλεφτογιάννη, Ιωάννα (2008-08-20). «Να ζωντανέψουμε τα αρχαία μνημεία». *Τέχνες* (Ελευθεροτυπία).. Ανακτήθηκε στις 2009-08-27. [*νεκρός σύνδεσμος*]
4. ↑  Αδαμοπούλου, Μαίρη (2005-01-18). «Ο αρχαιολόγος δεν θα καταργηθεί ποτέ». *Επικαιρότητα - Πολιτισμός* (Τα Νέα). Αρχειοθετήθηκε από το πρωτότυπο στις 2009-07-01.. Ανακτήθηκε στις 2009-08-27.
5. ↑  «Έφυγε από τη ζωή ο καθηγητής Πέτρος Θέμελης». *ΕΦΗΜΕΡΙΔΑ ΘΑΡΡΟΣ*. 27 Οκτωβρίου 2023. Ανακτήθηκε στις 27 Οκτωβρίου 2023.

Εξωτερικοί σύνδεσμοι
--------------------

* Πορτραίτο
* Βιβλιογραφία - Γερμανική Εθνική Βιβλιοθήκη
* Βιογραφικά στοιχεία του Πέτρου Θέμελη

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 54689223
* **ΕΒΕ**: 18938
* LCCN: n80149582
* ISNI: 0000 0000 8134 0322
* GND: 108436144
* SUDOC: 058555595
* BNF: cb12805248k (data)
* BIBSYS: 98021905
* ICCU: TO0V606470
* CiNii: DA11752449

 |

 |